Margrete Auken (SF), 1998-01-29:
Jeg synes, det er et flot forslag, ministeren kommer med her.
Det er selvfølgelig problematisk, at så mange ting er samlet på én gang, men de retter sig jo næsten alle sammen mod det problem, som vi længe har kendt, og som vi længe har diskuteret, men som der åbenbart først nu er vilje til for alvor at gøre noget ved, nemlig det helt uforholdsmæssigt store antal ulykker, der er med tunge køretøjer.
Det er lidt barokt at høre Venstres og De Konservatives ordførere stå her og tale om vognmandsvirksomhederne, som om
de alle sammen er dybt kriminelle og fuldstændig ude af stand til at opføre sig ordentligt, og at det derfor er meget diskriminerende over for dem, hvis man forlanger, at de skal opføre sig ordentligt.
Der findes faktisk hæderlige vognmænd.
Det gør der.
Der findes mennesker, som anstændigvis gerne vil have, at deres virksomhed udføres på ordentlige betingelser.
Og det er utroligt, at Venstre og De Konservative skal køre en kampagne imod dem, som om der ikke var én hædersmand blandt danske vognmænd, for det er der, og derfor er det dybt urimeligt, at de hele tiden skal mases og presses og skubbes, som vi almindelige bilister bliver det af de lastbiler på vejene, der kører for stærkt.
Og det svarer altså lidt til den diskussion, vi har om, hvem der er de mest kriminelle, f.eks. hvis vi tager indvandrerne i forhold til alle de håndværkere, der spørger, om det skal være med regning, når de kommer hos én - som om det ikke var næsten åbenlyst at sige: Vi kunne ikke drømme om at overholde loven, så hvis bare du vil være med til at snyde, er vi også med til det.
Der findes også blandt håndværkere hæderlige mennesker, og det gør der selvfølgelig også blandt vognmændene, og jeg tror endda, at mange af dem gerne vil have, at deres virksomhed foregår ordentligt, og derfor skal de imødekommes med, at vi støtter det her forslag.
Det er jo sådan, at nogle af firmaerne simpelt hen bare betaler bøderne for deres chauffører, når de har kørt for stærkt, og det er også tilfældet blandt personbilerne.
Og derfor kunne det være, at man også skulle se lidt mere på erhvervskørslen inden for personbiler for på det punkt at skabe lidt lighed for loven, sådan at det blev lige så restriktivt for virksomhedssmåbilskørsel.
For også dér er der for høj en tærskel for, hvornår man taber kørekortet, og der findes altså firmaer, som simpelt hen betaler bøderne for deres chauffører.
Det gør der jo, og jeg synes ikke, det er
at bagtale faget slemt at sige, at dem skal man komme til livs. Så altså ros til ministeren for det her forslag, og jeg vil gerne sende en ekstra buket med i anledning af, at det er lykkedes ministeren at modstå det dér vrøvlepres, der har været for at få hastighederne op på motorvejene, for dér kører næsten alle lastbiler for stærkt. Og de af os, der kører nogenlunde lovligt, ved jo også, at det faktisk er ret svært at overhale en bil, der kører for stærkt, og at det faktisk går meget hurtigere at komme forbi en bil, der kører lovligt.
Altså hvis den kører 70 og jeg kører 100 km i timen, så kommer jeg altså hurtigere forbi den, og derfor er det meget mindre belastende, end hvis den f.eks. kører 90 eller 100 km i timen, for så kan jeg ikke komme forbi den, og på den måde kommer jeg altså til at hænge dér.
Det sidste er noget, som man åbenbart ikke altid er helt klar over i Trafikministeriet, for jeg har haft nogle samtaler med nogle dér, som tror, at man øger kapaciteten ved at øge hastigheden.
Men det er jo ikke så mange ingeniører, der befolker det ministerium mere, så man kan måske undskylde, at DJØF'erne ikke kan deres fysik.
Men det er godt, at ministeren har stået distancen og altså har fastholdt, at det skal være sådan, som loven er, og den også skal respekteres, og vi vil alt i alt tilsige støtte til det.
Der er nogle småting, som ministeren selv har gjort opmærksom på, f.eks. det med statsborgerskabet, og jeg forstår, at dét kommer på plads.
Der er også ét sted, hvor jeg i hvert fald godt vil slå ørene ud: Der er jo en gudsjammerlig klagesang fra vognmændene over det dér med det objektive ansvar, og det var næsten hjerteskærende at læse det, men jeg synes, det er helt fair, at de ifalder et objektivt ansvar, for det er deres virksomhed, og jeg synes også, det er fint, at man fjerner en hel masse af de muligheder, der jo tydeligvis hidtil har været for at komme uden om det ansvar ved entydigt at skubbe det over på chaufførerne.
Men det er klart, at vi skal sikre os, at det ikke bliver sådan, at en vognmand kommer galt af sted, første gang en af hans chauffører gør noget forkert, og det vil vi selvfølgelig være opmærksomme på.